Polisieman in hof oor ‘bloedmonsters in mikrogolf’Shaun Donovan Hoffman Foto: SAPD / African News Agency ŉ Adjudant-offisier in die polisie wat daarvan aangekla word dat hy bloedmonsters in dronkbestuursake gekook het, het Maandag weer in die handelsmisdaadhof in Bellville verskyn. Shaun Donovan Hoffman (45) wat voorheen gestasioneer was by Pinelands-polisiestasie in Kaapstad, staan tereg op aanklagte van dwarsboming van die gereg en drie aanklagte van korrupsie. Hoffman se verhoor sou na verwagting Maandag begin het, maar sy regsverteenwoordiger, Helena Brink, het aangedui dat Hoffman sonder rede haar mandaat beëindig het. Dit sal die derde keer wees dat Hoffman ŉ nuwe regsverteenwoordiger aanstel. Hoffman is verlede jaar op borgtog van R2 000 vrygelaat. Landdros Sabrina Sonnenberg het sy borgtog verleng en hom gemaan om op 17 Februarie weer in die hof te verskyn. Die saak hou verband met drie dronkbestuursake. Hoffman het na bewering bloedmonsters in ŉ mikrogolfoond gekook voordat hy die monsters vir forensiese analise gestuur het om die bloedalkoholvlakke te toets. Hy het in twee gevalle na bewering telkens omkoopgeld van R1 000 van die twee dronkbestuurverdagtes geëis om die bewyse te laat “verdwyn”. Hy staan in dié twee gevalle onderskeidelik tereg op aanklagte van korrupsie en dwarsboming van die gereg. Hy het na bewering in die derde geval omkoopgeld van R2 000 van die dronkbestuurverdagte geëis om van die bewyse ontslae te raak. In dié geval staan hy ook tereg op een aanklag van korrupsie en een van dwarsboming van die gereg. Lees alle vorige berigte oor Shaun Donovan Hoffman op Maroela Media.